འཇིག་རྟེན་འདིར་ཤེས་རིག་ལྡན་པའི་གནའ་བོའི་རྒྱལ་ཁབ་ཆེན་པོ་བཞི་ཞེས་གྲགས་པ་ཨེ་ལྗིབ་ཕུ་ཐི་དང༌།པ་སྦི་ལུན།རྒྱ་གར།རྒྱ་ནག་བཅས་ཡིན་པ་དེ་དག་གི་གདོད་མའི་སྤྱི་ཚོགས་སྐབས་ཀྱི་ལོ་རྒྱུས་བཤད་པའི་སྐོར་ལ་གོང་གསལ་ལྟར་གཏམ་རྒྱུད་དང་ལྷ་སྒྲུང་སོགས་ལ་ཞིབ་འཇུག་བྱས་ཏེ་སྐབས་དེའི་སྤྱི་ཚོགས་ཀྱི་རྣམ་པ་གཏན་འབེབས་བྱས་པར་སྣང༌།ཀྲུང་གོའི་ལོ་རྒྱུས་སྨྲ་བ་སྐུ་ཞབས་ཅན་པོ་ཙན་ལགས་ཀྱིས་བརྩམས་པའི་ཀྲུང་གོའི་ལོ་རྒྱུས་སྤྱི་དོན་ཞེས་པ་ལས།ཤཕརང་རྒྱལ་གྱི་གནའ་བོའི་ཡིག་ཆའི་ནང་དུ་ལོ་རྒྱུས་ཀྱི་གཏམ་རྒྱུད་མང་པོ་ཞིག་ཉར་ཚགས་བྱེད་ཐུབ་ཡོད་པ་དེ་དག་གིས་ཀྱང་བསྐལ་པ་ཡ་ཐོག་གི་ཀྲུང་གོའི་ལོ་རྒྱུས་ཀྱི་རྣམ་པ་རགས་ཙམ་སྟོན་ཐུབ།ཅེས་གསུངས་ནས།དཔེ་རྙིང་གི་གཏམ་རྒྱུད་ཁ་ཤས་དྲངས་ཏེ་ཀྲུང་གོའི་གནའ་བོའི་ལོ་རྒྱུས་ལ་འགྲེལ་བཤད་གནང་ཡོད་པ་ལྟར།རང་རེ་བོད་ཀྱི་དཔེ་རྙིང་ཁག་ཏུ་གསལ་བའི་ཡ་ཐོག་གདོད་མའི་སྐོར་གྱི་གཏམ་རྒྱུད་དང་འབྲེལ་བའི་ལོ་རྒྱུས་ཁག་གཅིག་འདིར་དཔྱད་སྟེགས་སུ་བཀོད་ན།དཔའ་བོ་གཙུག་ལག་ཕྲེང་བའི་ཆོས་འབྱུང་མཁས་པའི་དགའ་སྟོན་ལས།